Document ID: /roh_data/filtered/fineweb-2-filterrobots_roh.jsonl.gz/22504

En la lescha svizra èsi scrit, che quints cun in code QR han d'avair ina perfuraziun tranter las indicaziuns dal quint e la part per pajar. Quai er per che persunas tschorvas u cun deblezzas da vesida rivan senza grond agid e sforz da far pajaments. Tuttina vegn la Federaziun svizra dals tschorvs e flaivels da vesida adina puspè infurmada sur da cas nua ch'ils quints n'avevan betg perfuraziuns. Per in tschorv u ina tschorva è uschè in quint sin palpiri simplamain in fegl sco mintg'oter e betg da differenziar.
Problems cun custs
Che betg tut las firmas sa tegnan vi da la lescha ha plirs motivs. Tenor il president da la federaziun d'interpresas pitschnas e mesaunas è in problem l'infrastructura. I na saja betg pussaivel che mintga firma pitschna cumpra in squitschader che sa squitschar quints cun perfuraziun. Ils custs sajan memia auts sche a la fin na sajan gnanc tschorvs u persunas cun deblezza da vesida en la clientella. Tenor la federaziun d'interpresas pitschnas e mesaunas saja quai pli scort sche las persunas pertutgadas s'annunzian tar l'emittent da quint ed ins chattia uschia ina soluziun.
La Federaziun svizra dals tschorvs e flaivels da vesida na sa cuntenta betg cun questa soluziun ed insista sin il fatg che la lescha prescriva ina perfuraziun sin ils quints da palpiri cun code QR.